               EIROPAS KOMISIJA
            Briselē, 24.3.2021
            COM(2021) 201 final
            2021/0077(BUD)
            Priekšlikums
            EIROPAS PARLAMENTA UN PADOMES LĒMUMS
            par Eiropas Savienības Solidaritātes fonda izmantošanu, lai sniegtu palīdzību Grieķijai un Francijai saistībā ar dabas katastrofām un Albānijai, Austrijai, Beļģijai, Čehijai, Francijai, Grieķijai, Horvātijai, Igaunijai, Īrijai, Itālijai, Latvijai, Lietuvai, Luksemburgai, Melnkalnei, Portugālei, Rumānijai, Serbijai, Spānijai, Ungārijai un Vācijai, reaģējot uz sabiedrības veselības ārkārtas situāciju

               PASKAIDROJUMA RAKSTS

               1.Priekšlikuma konteksts

               Šis lēmums attiecas uz Eiropas Savienības Solidaritātes fonda (turpmāk “ESSF”) izmantošanu saskaņā ar Padomes Regulu (EK) Nr. 2012/2002
                  1
                (turpmāk “regula”) 484 199 841 EUR apmērā, lai sniegtu palīdzību Grieķijai un Francijai pēc reģionālām dabas katastrofām, kas šajās valstīs notika 2020. gadā, kā arī 20 dalībvalstīm un pievienošanās sarunvalstīm (Albānijai, Austrijai, Beļģijai, Čehijai, Francijai, Grieķijai, Horvātijai, Igaunijai, Īrijai, Itālijai, Latvijai, Lietuvai, Luksemburgai, Melnkalnei, Portugālei, Rumānijai, Serbijai, Spānijai, Ungārijai un Vācijai), reaģējot uz liela mēroga sabiedrības veselības ārkārtas situāciju, ko 2020. gadā sākumā izraisīja Covid-19 pandēmija.

               Šai izmantošanai ir pievienots budžeta grozījuma Nr. 2/2021 projekts (BGP)
                  2
               , kurā ierosināts pārnest summu 47 981 598 EUR apmērā no neizmantotā 2020. gada piešķīruma tieši uz ESSF darbības budžeta pozīciju, un DEC Nr. 03/2021, kurā ierosināts pārvietot summu 427 543 750 EUR apmērā no rezerves solidaritātei un palīdzībai ārkārtas gadījumos (turpmāk “SEAR”) uz ESSF darbības budžeta pozīciju gan saistību, gan maksājumu apropriācijās. Saskaņā ar ESSF regulas 4.a panta 4. punktu summa 50 000 000 EUR apmērā jau ir iekļauta 2021. gada vispārējā budžetā (saistību un maksājumu apropriācijās) avansa maksājumiem. Šīs apropriācijas tiks izmantotas avansa maksājumiem 8 674 493 EUR apmērā saistībā ar reģionālām dabas katastrofām Grieķijā un Francijā. Ar Covid-19 saistītie avansa maksājumi 132 736 830 EUR apmērā tika izmaksāti no 2020. gada ESSF piešķīruma.

               2.Informācija un nosacījumi

               2.1.Grieķija — plūdi Centrālās Grieķijas reģionā 2020. gada augustā

               (1)Grieķija 2020. gada 29. oktobrī iesniedza pieteikumu finansiāla ieguldījuma saņemšanai no ESSF, lai finansētu avārijas un atjaunošanas darbus pēc plūdiem Centrālās Grieķijas reģionā 2020. gada augustā.

               (2) Pieteikums tika iesniegts noteikto 12 nedēļu laikā pēc pirmajiem katastrofas izraisītajiem postījumiem, kas tika reģistrēti 2020. gada 9. augustā, un tajā ir iekļauta visa regulas 4. pantā prasītā informācija.

               (3)Tā ir dabas katastrofa un tāpēc ietilpst ESSF piemērošanas jomā.

               (4)Pieteikumā notikums tika aprakstīts kā “reģionāla dabas katastrofa” saskaņā ar regulas 2. panta 3. punktu, kurā noteikts, ka tā ir jebkāda dabas katastrofa, kas uz pabalstu tiesīgas valsts reģionā NUTS 2. līmenī rada tiešus zaudējumus, kuri pārsniedz 1,5 % no minētā reģiona iekšzemes kopprodukta (IKP). Grieķijas iestādes lēš, ka kopējie tiešie zaudējumi ir 132 004 000 EUR. Radītie zaudējumi veido 1,54 % no attiecīgā Centrālās Grieķijas NUTS 2. līmeņa reģiona IKP un tādējādi pārsniedz robežvērtību 128 286 000 EUR (1,5 % no reģionālā IKP). Tāpēc Grieķijas pieteikums ir atbilstīgs, lai saņemtu ieguldījumu no ESSF.

               (5)Kopējie tiešie zaudējumi ir pamats ESSF finansiālā ieguldījuma summas aprēķināšanai. Finansiālo ieguldījumu var izmantot tikai būtiskiem regulas 3. panta 2. punktā (izņemot e) apakšpunktu) uzskaitītajiem avārijas un atjaunošanas darbiem.

               (6)Grieķija savā 2020. gada 29. oktobra pieteikumā lūdza avansa maksājumu, kā noteikts regulas 4.a pantā. Komisija 2021. gada 2. martā pieņēma Īstenošanas lēmumu C(2021) 1507, piešķirot avansa maksājumu 330 010 EUR apmērā. Šī avansa summa tiks ņemta vērā, aprēķinot saņēmējvalstij izmaksājamo ieguldījuma atlikumu. Komisija atgūs nepamatoti izmaksātus avansus.

               (7)Pieteikumā ir sīki aprakstīts notikums un postījumu raksturs. 2020. gada 9. augustā vasaras vētras fronte Thalia, kas divas dienas iepriekš skāra Grieķijas ziemeļu daļu, pastiprinājās virzienā uz kontinentālās Grieķijas centrālo un dienvidaustrumu daļu, izraisot vertikālas meteoroloģiskās aktivitātes un ekstrēmus laikapstākļus. Šie ekstrēmie laikapstākļi izraisīja spēcīgas lietusgāzes (300 mm nokrišņu 8 stundās), intensīvus negaisus un spēcīgus vējus. Lietusgāžu rezultātā divas upes izgāja no krastiem, nobloķēja ceļus un applūdināja 3000 mājokļus, iesprostojot gan tūristus, gan iedzīvotājus. Visi seši galvenie Lilas upes tilti sabruka, un tika bojāti upes krastu nostiprinājumi. Ekstrēmie laikapstākļi radīja lielu kaitējumu elektrotīklam, publiskai infrastruktūrai un privātajiem mājokļiem, un liela daļa no reģionālā autoceļu tīkla kļuva īslaicīgi vai pastāvīgi neizmantojama. Slīpās topogrāfiskās ainavas dēļ spēcīgās lietavas izraisīja katastrofālus pēkšņus plūdus un zemes nogruvumus (galvenokārt upju sateces baseinos). Plūdos un dubļu nogruvumos gāja bojā 8 cilvēki. Arī uzņēmumi un lauksaimniecības nozare cieta ievērojamus zaudējumus. Kopumā tīkla infrastruktūrai nodarītais fiziskais kaitējums (ūdens / notekūdeņi, transports, tilti, enerģētikas un telekomunikāciju tīkls) veido lielāko izmaksu daļu no pieteikumā iekļautajiem aplēstajiem kopējiem tiešiem zaudējumiem.

               (8)Grieķija lēsa, ka avārijas un atjaunošanas darbu attiecināmās izmaksas, kas paredzētas regulas 3. panta 2. punktā, ir 106 124 000 EUR, un norādīja tās, sadalot pa darbu veidiem. Lielākā daļa (vairāk nekā 69 miljoni EUR) attiecas uz transporta infrastruktūras (autoceļu un tiltu) atjaunošanas izmaksām, kam seko katastrofas skartās teritorijas attīrīšanas darbu izmaksas (vairāk nekā 27 miljoni EUR).

               (9)Grieķijas iestādes apstiprināja, ka attiecināmajām izmaksām nav apdrošināšanas seguma.

               (10)Attiecībā uz Savienības tiesību aktu īstenošanu par katastrofu riska novēršanu un pārvaldību pašlaik nenotiek neviena pienākumu neizpildes procedūra.

               (11)Saistībā ar Direktīvas 2007/60/EK par plūdu riska novērtējumu un pārvaldību īstenošanu tika veiktas šādas darbības: sākotnējais plūdu riska novērtējuma ziņojums (2012. gada marts), augstam plūdu riskam pakļauto teritoriju apzināšana valsts 14 upju baseinu apgabalos un sākotnējā plūdu riska novērtējuma ziņojuma atjauninājums (2012. gada novembris). 2017. gada martā tika apzināti plūdu un apdraudējumu riski valsts 14 upju baseinu apgabaliem. Tika pabeigti plūdu riska pārvaldības plāni visiem upju baseinu apgabaliem.

               2.2.Grieķija —ciklons Ianos 2020. gada septembrī

               (1)Grieķija 2020. gada 9. decembrī iesniedza pieteikumu finansiāla ieguldījuma saņemšanai no ESSF, lai finansētu avārijas un atjaunošanas darbus pēc postījumiem, ko 2020. gada septembrī nodarīja Vidusjūras reģiona ciklons Ianos.

               (2)Pieteikums tika iesniegts noteikto 12 nedēļu laikā pēc pirmajiem katastrofas izraisītajiem postījumiem, kas tika reģistrēti 2020. gada 19. septembrī, un tajā ir iekļauta visa regulas 4. pantā prasītā informācija.

               (3)Tā ir dabas katastrofa un tāpēc ietilpst ESSF piemērošanas jomā.

               (4)Pieteikumā notikums tika aprakstīts kā “reģionāla dabas katastrofa” saskaņā ar regulas 2. panta 3. punktu, kurā noteikts, ka tā ir jebkāda dabas katastrofa, kas uz pabalstu tiesīgas valsts reģionā NUTS 2. līmenī rada tiešus zaudējumus, kuri pārsniedz 1,5 % no minētā reģiona iekšzemes kopprodukta (IKP) vai — starpreģionālās katastrofas gadījumā —1,5 % no svērtā iekšzemes kopprodukta — . Pieteikums attiecas uz pieciem NUTS 2. līmeņa Grieķijas reģioniem (Jonijas salas (EL62), Centrālā Grieķija (EL64), Rietumgrieķija (EL63), Tesālija (EL61) un Peloponēsa (EL65)). Grieķijas iestādes lēš, ka kopējie tiešie zaudējumi ir 863 540 756 EUR. Radītie zaudējumi veido 11,08 % no piecu attiecīgo NUTS 2. līmeņa reģionu svērtā IKP un tādējādi pārsniedz robežvērtību. Tāpēc Grieķijas pieteikums ir atbilstīgs, lai saņemtu ieguldījumu no ESSF.

               (5)Kopējie tiešie zaudējumi ir pamats ESSF finansiālā ieguldījuma summas aprēķināšanai. Finansiālo ieguldījumu var izmantot tikai būtiskiem regulas 3. panta 2. punktā (izņemot e) apakšpunktu) uzskaitītajiem avārijas un atjaunošanas darbiem.

               (6)Grieķija savā 2020. gada 9. decembra pieteikumā lūdza avansa maksājumu, kā noteikts regulas 4.a pantā. Komisija 2021. gada 2. martā pieņēma Īstenošanas lēmumu C(2021) 1511, piešķirot avansa maksājumu 2 158 852 EUR apmērā. Šī avansa summa tiks ņemta vērā, aprēķinot saņēmējvalstij izmaksājamo ieguldījuma atlikumu. Komisija atgūs nepamatoti izmaksātus avansus.

               (7)Pieteikumā ir sīki aprakstīts notikums un postījumu raksturs. Ciklons Ianos, kas pazīstams arī kā Medicane Ianos, bija rets Vidusjūras tropiskais ciklons, kas 2020. gada 17.–20. septembrī skāra Grieķiju. Šī retā, viesuļvētrai līdzīgā vētra caur centrālo Tesāliju brāzās pāri Grieķijai, vēja ātrumam sasniedzot 120 km/h, spēcīgām lietusgāzēm izraisot plūdus, kas prasīja četru cilvēku dzīvības un skartajā reģionā nodarīja milzīgus postījumus mājām un infrastruktūrai. Vairāku upju baseinos, ko raksturo stāvs reljefs, spēcīgās lietavas izraisīja lielus plūdu viļņus. Karditsas un Mouzaki pilsētas milzīgs ūdens daudzums applūdināja vairākas dienas. Karditsas pilsētā kopumā tika appludināti 5000 īpašumi, 97 % veikalu tika bojāti un 15 ciemati šajā teritorijā tika nopietni izpostīti. Daudzos ciematos bija nopietni elektroenerģijas padeves un ūdensapgādes pārtraukumi. Dzelzceļa infrastruktūrai un autoceļu tīklam tika nodarīti nopietni postījumi. Kalnu apgabalā reģistrēja 100 zemes nogruvumus un 40 sabrukušus tiltus. Zari, simtiem ar saknēm izrautu koku, tonnām dūņu un gruvešu radīja problēmas autoceļu tīklā. Plašo plūdu un elektroenerģijas padeves pārtraukumu dēļ Itakas, Kefalonijas un Zakintas salās tika izsludināts ārkārtas stāvoklis. Avārijas dienesti ziņoja, ka ir saņēmuši vairāk nekā 2500 palīdzības pieprasījumu no cilvēkiem, kas iesprostoti applūdušos mājokļos un automašīnās, un Grieķijas ugunsdzēsības dienests katastrofas skartajos reģionos izglāba gandrīz 1000 cilvēku.

               (8)Grieķija lēsa, ka avārijas un atjaunošanas darbu attiecināmās izmaksas, kas paredzētas regulas 3. panta 2. punktā, ir 507 660 619 EUR, un norādīja tās, sadalot pa darbu veidiem. Lielākā daļa (vairāk nekā 293 miljoni EUR) attiecas uz transporta infrastruktūras atjaunošanu, kam seko ūdens un notekūdeņu infrastruktūras atjaunošanas izmaksas (vairāk nekā 13 miljoni EUR).

               (9)Grieķijas iestādes apstiprināja, ka attiecināmajām izmaksām nav apdrošināšanas seguma.

               (10)Attiecībā uz Savienības tiesību aktu īstenošanu par katastrofu riska novēršanu un pārvaldību pašlaik nenotiek neviena pienākumu neizpildes procedūra.

               (11)Saistībā ar Direktīvas 2007/60/EK par plūdu riska novērtējumu un pārvaldību īstenošanu tika veiktas šādas darbības: sākotnējais plūdu riska novērtējuma ziņojums (2012. gada marts), augstam plūdu riskam pakļauto teritoriju apzināšana valsts 14 upju baseinu apgabalos un sākotnējā plūdu riska novērtējuma ziņojuma atjauninājums (2012. gada novembris). 2017. gada martā tika apzināti plūdu un apdraudējumu riski valsts 14 upju baseinu apgabaliem. Tika pabeigti plūdu riska pārvaldības plāni visiem upju baseinu apgabaliem.

               2.3.2.3.Grieķija — zemestrīce Samas, Ikarijas un Hijas salās 2020. gada oktobrī

               (1)Grieķija 2021. gada 22. janvārī iesniedza pieteikumu finansiāla ieguldījuma saņemšanai no ESSF, lai finansētu avārijas un atjaunošanas darbus pēc postījumiem, ko 2020. gada oktobrī nodarīja zemestrīce Samas, Ikarijas un Hijas salās.

               (2)Pieteikums tika iesniegts noteikto 12 nedēļu laikā pēc pirmajiem katastrofas izraisītajiem postījumiem, kas tika reģistrēti 2020. gada 30. oktobris, un tajā ir iekļauta visa regulas 4. pantā prasītā informācija.

               (3)Tā ir dabas katastrofa un tāpēc ietilpst ESSF piemērošanas jomā.

               (4)Pieteikumā notikums tika aprakstīts kā “reģionāla dabas katastrofa” saskaņā ar regulas 2. panta 3. punktu, kurā noteikts, ka tā ir jebkāda dabas katastrofa, kas uz pabalstu tiesīgas valsts reģionā NUTS 2. līmenī rada tiešus zaudējumus, kuri pārsniedz 1,5 % no minētā reģiona iekšzemes kopprodukta (IKP). Grieķijas iestādes lēš, ka kopējie tiešie zaudējumi ir 101 252 020 EUR. Radītie zaudējumi veido 39,72% no attiecīgā Ziemeļegejas NUTS 2. līmeņa reģiona IKP, un tādējādi pārsniedz robežvērtību 38 239 500 EUR (1,5 % no reģionālā IKP). Tāpēc Grieķijas pieteikums ir atbilstīgs, lai saņemtu ieguldījumu no ESSF.

               (5)Kopējie tiešie zaudējumi ir pamats ESSF finansiālā ieguldījuma summas aprēķināšanai. Finansiālo ieguldījumu var izmantot tikai būtiskiem regulas 3. panta 2. punktā (izņemot e) apakšpunktu) uzskaitītajiem avārijas un atjaunošanas darbiem.

               (6)Grieķija savā 2021. gada 22. janvāra pieteikumā lūdza avansa maksājumu, kā noteikts regulas 4.a pantā. Komisija 2021. gada 8. martā pieņēma Īstenošanas lēmumu C(2021) 1623, piešķirot avansa maksājumu 253 131 EUR apmērā. Šī avansa summa tiks ņemta vērā, aprēķinot saņēmējvalstij izmaksājamo ieguldījuma atlikumu. Komisija atgūs nepamatoti izmaksātus avansus.

               (7)Pieteikumā ir sīki aprakstīts notikums un postījumu raksturs. 2020. gada 30. oktobrī aptuveni 14 km uz ziemeļaustrumiem no Grieķijas Samas salas notika zemestrīce, kuras stiprums bija 7,0 balles. Trīs dienas pēc galvenās zemestrīces reģistrēja aptuveni 150 pēcgrūdienus ar dažādu intensitāti. Sākotnējās zemestrīces izraisītie pārrāvumi radīja krasas izmaiņas jūras gultnē un zemūdens zemes nogruvumu. Rezultātā sākotnējai zemestrīcei sekoja trīs līdz 1,5 metriem augsti gravitācijas viļņi (cunami), kas brāzās pāri vairākiem apgabaliem Samas ziemeļu daļā. Zemestrīce un cunami nodarīja kaitējumu Egejas jūras ziemeļu daļas salām — Samai, Ikarijai un Hijai. Katastrofā gāja bojā divi cilvēki, un 19 cilvēki tika ievainoti, sabrūkot ēkām un krītošu gruvešu dēļ. Baznīcām, skolām, muzeju ekspozīcijām un privātām mājām tika nodarīti lieli postījumi. Vathi (Samā) katastrofas un postījumi ir ievērojami, un 2000 līdz 3000 cilvēku saskārās ar nopietnām mājokļu problēmām. Visas vecās akmens ēkas bija bojātas: dažas nedaudz, bet citas bija pilnībā iznīcinātas. Kopumā Samā pēc zemestrīces bija bojātas 300 ēkas. Zemestrīce iznīcināja būtisku autoceļu tīkla daļu.

               (8)Grieķija lēsa, ka avārijas un atjaunošanas darbu attiecināmās izmaksas, kas paredzētas regulas 3. panta 2. punktā, ir 23 785 020 EUR, un norādīja tās, sadalot pa darbu veidiem. Lielākā daļa (vairāk nekā 10 miljoni EUR) attiecas uz transporta infrastruktūras atjaunošanas izmaksām, kam seko izglītības infrastruktūras atjaunošanas izmaksas (vairāk nekā 6,6 miljoni EUR) un katastrofas skartās teritorijas attīrīšanas darbu izmaksas (vairāk nekā 4,5 miljoni EUR).

               (9)Grieķijas iestādes apstiprināja, ka attiecināmajām izmaksām nav apdrošināšanas seguma.

               (10)Attiecībā uz Savienības tiesību aktu īstenošanu par katastrofu riska novēršanu un pārvaldību pašlaik nenotiek neviena pienākumu neizpildes procedūra.

               (11)Grieķijas pieteikumā ir sniegts apraksts par to Savienības tiesību aktu īstenošanu, kuri attiecas uz katastrofu riska novēršanu un pārvaldību saistībā ar katastrofas veidu. Pēc spēcīgajām zemestrīcēm, kas skāra Grieķiju 1978.–1981. gadā, Grieķijas iestādes izveidoja dabas katastrofu risku novēršanas un pārvaldības politiku, lai uzlabotu izturētspēju vietējās kopienās, ko panāk, ieviešot rīcībpolitikas satvaru zināmo risku samazināšanai, pārvaldot zemestrīču sekas un paredzot procedūras/pasākumus jaunu risku novēršanai. Grieķijas Antiseismiskās būvniecības kodeksā ir iekļauta atjauninātā seismiskā apdraudējuma karte.

               2.4. Francija — vētra Aleksa Provansas-Alpu-Azūra krasta reģionā 2020. gada oktobrī

               (1)Francija 2020. gada 21. decembrī iesniedza pieteikumu finansiāla ieguldījuma saņemšanai no ESSF, lai finansētu avārijas un atjaunošanas darbus pēc postījumiem, ko 2020. gada oktobrī nodarīja vētra Aleksa Provansas-Alpu-Azūra krasta reģionā.

               (2)Pieteikums tika iesniegts noteikto 12 nedēļu laikā pēc pirmajiem katastrofas izraisītajiem postījumiem, kas tika reģistrēti 2020. gada 2. oktobris, un tajā ir iekļauta visa regulas 4. pantā prasītā informācija.

               (3)Tā ir dabas katastrofa un tāpēc ietilpst ESSF piemērošanas jomā.

               (4)Pieteikumā notikums tika aprakstīts kā “reģionāla dabas katastrofa” saskaņā ar regulas 2. panta 3. punktu, kurā noteikts, ka tā ir jebkāda dabas katastrofa, kas uz pabalstu tiesīgas valsts reģionā NUTS 2. līmenī rada tiešus zaudējumus, kuri pārsniedz 1,5 % no minētā reģiona iekšzemes kopprodukta (IKP). Francijas iestādes lēš, ka kopējie tiešie zaudējumi ir 2 373 000 000 EUR. Radītie zaudējumi veido 1,54 % no attiecīgā Provansas-Alpu-Azūra krasta NUTS 2. līmeņa reģiona IKP un tādējādi pārsniedz robežvērtību 2 372 040 600 EUR (1,5 % no reģionālā IKP). Tāpēc Francijas pieteikums ir atbilstīgs, lai saņemtu ieguldījumu no ESSF.

               (5)Kopējie tiešie zaudējumi ir pamats ESSF finansiālā ieguldījuma summas aprēķināšanai. Finansiālo ieguldījumu var izmantot tikai būtiskiem regulas 3. panta 2. punktā (izņemot e) apakšpunktu) uzskaitītajiem avārijas un atjaunošanas darbiem.

               (6)Francija savā 2020. gada 21. decembra pieteikumā lūdza avansa maksājumu, kā noteikts regulas 4.a pantā. Komisija 2021. gada 22. februārī pieņēma Īstenošanas lēmumu C(2021) 1340, piešķirot avansa maksājumu 5 932 500 EUR apmērā. Šī avansa summa tiks ņemta vērā, aprēķinot saņēmējvalstij izmaksājamo ieguldījuma atlikumu. Komisija atgūs nepamatoti izmaksātus avansus.

               (7)Pieteikumā ir sīki aprakstīts notikums un postījumu raksturs. Vētra Aleksa skāra Franciju no 2020. gada 1. līdz 4. oktobrim. Vētra nodarīja īpaši smagus postījumus Provansas-Alpu-Azūra krasta reģionā; dažas Alpu ielejas uz ziemeļiem no Nicas pilsētas skāra ārkārtīgi stipras lietusgāzes, kuru intensitāte vairākās vietās pārsniedza 100 gados pieredzēto stiprumu. Spēcīgās lietavas apvienojumā ar stāvo reljefu (ko raksturo šauras ielejas ar stāvām nogāzēm) izraisīja vairākus bīstamus procesus, piemēram, zemes nogruvumus, atlūzu plūsmas, pēkšņus plūdu viļņus un nopietnus erozijas procesus gar ūdenstecēm. Kopējais nokrišņu daudzums sasniedza apjomu, kāds iepriekš nekad nav reģistrēts. Tā rezultātā visi infrastruktūras tīkli bija nopietni bojāti vai iznīcināti, un tiltu un galveno ceļu postījumi izolēja vairākas pilsētas. Tas ietekmēja simtiem māju, 9 cilvēki gāja bojā. Lietus intensitāte un daudzums atbilst sastopamībai tikai reizi gadsimtā vai retāk, un to pavadīja spēcīgi vēji (reģistrēts līdz 161 km/h). Īpaši skartās pašvaldības atrodas Roya, Tiné un Vésubia ielejās. Mazākā mērā tika skartas arī Estéron un Var ielejas. Vētras sākumā Roya, Tiné un Vésubia ielejās tika atslēgti visi tīkli (ūdens, elektrība un ceļi), kas izolēja cilvēkus no ārpasaules. Kopumā vētra ir radījusi milzīgus postījumus valsts un privātajiem īpašumiem, kā arī ievērojamus zaudējumus ceļu un dzelzceļa infrastruktūrai, kā arī elektrotīkliem. Katastrofa ir nopietni ietekmējusi uzņēmējdarbību un tūrismu.

               (8)Francija lēsa, ka avārijas un atjaunošanas darbu attiecināmās izmaksas saskaņā ar regulas 3. panta 2. punktu, ir 1 805 243 000 EUR, un tās tika norādītas, iedalot pa darbu veidiem. Lielākā daļa (vairāk nekā 663 miljoni EUR) attiecas uz ceļu infrastruktūras atjaunošanu, kam seko sabiedrisko ēku / objektu atjaunošanas izmaksas (vairāk nekā 340 miljoni EUR).

               (9)Francijas iestādes apstiprināja, ka attiecināmajām izmaksām nav apdrošināšanas seguma.

               (10)Attiecībā uz Savienības tiesību aktu īstenošanu par katastrofu riska novēršanu un pārvaldību pašlaik nenotiek neviena pienākumu neizpildes procedūra.

               (11)Direktīva 2007/60/EK Francijas tiesību aktos tika transponēta ar 221. pantu 2010. gada 12. jūlija Likumā Nr. 2010-788, ar ko nosaka valsts saistības vides jomā, un 2011. gada 2. marta Dekrētu Nr. 2011-227 par plūdu riska novērtējumu un pārvaldību. Lai transponētu šo direktīvu, Francijas valsts ir izvēlējusies paļauties uz valsts pasākumiem, izstrādājot valsts plūdu riska pārvaldības stratēģiju, un uz teritoriālām darbībām ar plūdu riska pārvaldības plāniem (FRPP), kas izstrādāti upju baseinu apgabalu līmenī. PRPP ir instruments Plūdu direktīvas īstenošanai vietējā līmenī.

               2.5. Albānija, Austrija, Beļģija, Čehija, Francija, Grieķija, Horvātija, Igaunija, Īrija, Itālija, Latvija, Lietuva, Luksemburga, Melnkalne, Portugāle, Rumānija, Serbija, Spānija, Ungārija un Vācija — liela mēroga sabiedrības veselības ārkārtas situācija, ko 2020. gada sākumā izraisīja Covid-19 pandēmija

               2019. gada decembrī PVO tika ziņots par nezināmas izcelsmes pneimonijas epidēmiju Uhaņā, Ķīnā. Vēlāk tas tika identificēts kā jauns koronavīrusa celms, kas iepriekš nav bijis zināms cilvēkiem – koronavīrusa slimība 2019 (Covid-19). PVO 2020. gada 30. janvārī izsludināja starptautiskā mērogā ārkārtas situāciju jaunās koronavīrusa epidēmijas dēļ.

               2020. gadā Investīciju iniciatīvas reaģēšanai uz koronavīrusu (CRII) ietvaros ESSF regula tika grozīta
                  3
               , ES solidaritātes principa darbības jomā iekļaujot liela mēroga sabiedrības veselības ārkārtas situācijas.

               Pēc tam līdz noteiktajam termiņam – 2020. gada 24. jūnijam – Komisija saņēma 22 pieteikumus finansiāla ieguldījuma saņemšanai no ESSF. Kopumā palīdzību ir lūgušas 19 ES dalībvalstis (Austrija, Beļģija, Čehija, Francija, Grieķija, Horvātija, Igaunija, Itālija, Īrija, Latvija, Lietuva, Luksemburga, Polija, Portugāle, Rumānija, Slovēnija, Spānija, Ungārija un Vācija) un trīs pievienošanās sarunvalstis (Albānija, Melnkalne un Serbija).

               Komisijas dienesti ir rūpīgi izvērtējuši visus saņemtos pieteikumus saskaņā ar ESSF regulu un jo īpaši tās 2., 3. un 4. pantu. Šī izvērtējuma svarīgākie elementi ir izklāstīti turpmāk.

               (1)Visi 22 pieteikumi saistībā ar liela mēroga sabiedrības veselības ārkārtas situāciju, ko izraisīja Covid-19 pandēmija, tika iesniegti līdz oficiālajam termiņam – 2020. gada 24. jūnijam (t. i., divpadsmit nedēļu laikā pēc grozošās Regulas (ES) 2020/461 stāšanās spēkā).

               (2)Covid-19 pandēmija ir liela mēroga sabiedrības veselības ārkārtas situācija un tāpēc ietilpst ESSF piemērošanas jomā.

               (3)Saņemtajos 22 pieteikumos ir iekļauta visa regulas 4. pantā prasītā informācija.

               (4)Septiņas ES dalībvalstis savos pieteikumos lūdza avansa maksājumu par gaidāmo ESSF ieguldījumu (Grieķija, Horvātija, Īrija, Portugāle, Spānija, Ungārija un Vācija). Regulas 4.a.pantā paredzēta iespēja pieprasīt avansa maksājumus no Fonda tikai dalībvalstīm. Komisijas dienesti veica no minētajām septiņām dalībvalstīm saņemto pieteikumu sākotnējo novērtējumu un secināja, ka nosacījumi avansa izmaksai no ESSF ir izpildīti attiecībā uz visiem septiņiem pieteikumiem.

               (5)Pamatojoties uz sākotnējo novērtējumu,2020. gadā Komisijas dienesti noteica kopējos izdevumus, kas provizoriski apstiprināti Grieķijai, Horvātijai, Īrijai, Portugālei, Spānijai, Ungārijai un Vācijai, ar vienīgo mērķi noteikt avansa maksājumu. Jaunākais ESSF grozījums palielināja avansa maksājuma maksimālo apjomu līdz 25 % no finansiālā ieguldījuma summas un ne vairāk kā līdz 100 miljoniem EUR.

               (6)Komisija 2020. gada 27. novembrī pieņēma Īstenošanas lēmumu C(2020) 8574, ar ko piešķīra avansa maksājumu no ESSF 23 279 441 EUR apmērā un pēc tam izmaksāja to Īrijai.

               (7)Komisija 2020. gada 2. decembrī pieņēma:

               –Īstenošanas lēmumu C(2020) 8686, ar ko piešķīra avansa maksājumu no ESSF 8 462 280 EUR apmērā un pēc tam izmaksāja to Horvātijai;

               –Īstenošanas lēmumu C(2020) 8667, ar ko piešķīra avansa maksājumu no ESSF 15 499 409 EUR apmērā un pēc tam izmaksāja to Vācijai;

               –Īstenošanas lēmumu C(2020) 8687, ar ko piešķīra avansa maksājumu no ESSF 4 535 700 EUR apmērā un pēc tam izmaksāja to Grieķijai;

               –Īstenošanas lēmumu C(2020) 8683, ar ko piešķīra avansa maksājumu no ESSF 26 587 069 EUR apmērā un pēc tam izmaksāja to Ungārijai;

               –Īstenošanas lēmumu C(2020) 8688, ar ko piešķīra avansa maksājumu no ESSF 37 528 511 EUR apmērā un pēc tam izmaksāja to Portugālei;

               –Īstenošanas lēmumu C(2020) 8696, ar ko piešķīra avansa maksājumu no ESSF 16 844 420 EUR apmērā un pēc tam izmaksāja to Spānijai.

               (8)Saskaņā ar regulu šī avansa summa tiks ņemta vērā, aprēķinot saņēmējvalstij izmaksājamo ieguldījuma atlikumu. Komisija atgūs nepamatoti izmaksātus avansus.

               (9)Visi saņemtie pieteikumi tika izvērtēti vienā paketē, lai nodrošinātu konsekventu un vienlīdzīgu attieksmi. Komisija rūpīgi izskatīja vairākus aspektus, piemēram, izdevumu attiecināmību (tostarp analizējot, vai uzrādītie izdevumi sedz attiecināmās darbības un vai izdevumi ietilpst attiecināmības periodā), izdevumu ārkārtas raksturu un tiešo saikni ar Covid-19 pandēmiju, vispārējā novērtējuma konsekvenci. Vajadzības gadījumā Komisija pieprasīja pieteikuma iesniedzējām valstīm sniegt papildu informāciju, paskaidrojumus un pamatojumu.

               (10)Vairākkārtēja viedokļu apmaiņa ar atbildīgajām valsts iestādēm ļāva Komisijai noskaidrot jautājumus par dažu deklarēto izdevumu veidu attiecināmību un pabeigt novērtējumu. Līdz ar to Komisijas dienesti noteica kopējos publiskos izdevumus ārkārtas reaģēšanas pasākumiem, kas tika apstiprināti katram pieteikumam.

               (11)Novērtējuma gaitā un pēc informācijas apmaiņas ar Polijas iestādēm Komisijas dienesti konstatēja, ka kopējie tiešie publiskie izdevumi, par kuriem Polijas iestādes ziņoja savā 2020. gada 22. jūnijā iesniegtajā ESSF pieteikumā, ir novērtēti par augstu, un tādēļ tie ir jāsamazina, vienojoties ar minētajām iestādēm. Tā kā Polijai 2020. gadā robežvērtība liela mēroga sabiedrības veselības ārkārtas situācijā ir 1 430,574 miljoni EUR un pārskatītie kopējie publiskie izdevumi joprojām ir ievērojami zem šīs attiecīgās robežvērtības, Polijas pieteikums nav atbilstīgs atbalstam no ESSF.

               (12)Novērtējuma gaitā un pēc informācijas apmaiņas ar Slovēnijas iestādēm Komisijas dienesti konstatēja, ka kopējie publiskie izdevumi, par kuriem Slovēnijas iestādes ziņoja savā 2020. gada 17. jūnijā iesniegtajā ESSF pieteikumā, ir novērtēti par augstu, un tādēļ tie ir jāsamazina. Tā kā Slovēnijai 2020. gadā robežvērtība liela mēroga sabiedrības veselības ārkārtas situācijā ir 135,102 miljoni EUR un pārskatītie kopējie publiskie izdevumi nepārsniedz attiecīgo robežvērtību, Slovēnijas pieteikums nav atbilstīgs atbalstam no ESSF.

               2.6.Secinājums

               Iepriekš izklāstīto iemeslu dēļ Grieķijas un Francijas pieteikumos minētās katastrofas, kā arī 20 pieteikumi saistībā ar Covid-19 pandēmiju, atbilst regulā noteiktajām prasībām.

               3.Finansējums no ESSF piešķīrumiem 2021. gadā

               Ar Padomes Regulu (ES, Euratom) Nr. 2020/2093 (2020. gada 17. decembris), ar ko nosaka daudzgadu finanšu shēmu 2021.-2027. gadam
                  4
                (turpmāk “DFS regula”), un jo īpaši tās 9. pantu ir atļauts izmantot ESSF saistībā ar SEAR. 2020. gada 16. decembra Iestāžu nolīguma starp Eiropas Parlamentu, Padomi un Komisiju par budžeta disciplīnu, sadarbību budžeta jautājumos un pareizu finanšu pārvaldību
                  5
                (Iestāžu nolīgums), kā arī par jauniem pašu resursiem, tostarp par ceļvedi jaunu pašu resursu ieviešanai, 10. punktā ir noteikta kārtība ESSF izmantošanai saistībā ar SEAR.

               Tā kā solidaritāte bija galvenais pamatojums ESSF izveidei, Komisija uzskata, ka atbalstam vajadzētu būt progresīvam. Tas nozīmē, ka atbilstoši iepriekšējai praksei par zaudējumu daļu, kas pārsniedz “lielai dabas katastrofai” noteikto robežvērtību ESSF izmantošanai (t. i., 0,6 % no NKI vai 3 miljardus EUR 2011. gada cenās, ņemot vērā mazāko summu), būtu jāsniedz lielāka atbalsta intensitāte nekā par zaudējumiem līdz šai robežvērtībai. Agrāk piemērotā likme, kuru izmantoja, lai noteiktu piešķīrumus lielām katastrofām, ir 2,5 % no kopējiem tiešajiem zaudējumiem, kas ir zem robežvērtības, un 6 % tai zaudējumu daļai, kura ir virs minētās robežvērtības. Reģionālu dabas katastrofu gadījumā un attiecībā uz katastrofām, kas atzītas saskaņā ar “kaimiņvalsts” noteikumu, likme ir 2,5 %.

               Ieguldījums nedrīkst pārsniegt lēstās attiecināmo darbu kopējās izmaksas. Atbalsta aprēķināšanas metodika ir izklāstīta 2002.–2003. gada pārskatā par ESSF, un to apstiprināja Padome un Eiropas Parlaments.

               Ņemot vērā Grieķijas un Francijas pieteikumus, kuru pamatā ir nodarīto kopējo tiešo zaudējumu aplēse, finansiālo ieguldījumu no ESSF aprēķina šādi:

                        Dalībvalstis

                        Katastrofu kvalifikācija

                        Kopējie tiešie zaudējumi

                        (EUR)

                        Piemērotā reģionālajai katastrofai noteiktā robežvērtība
                        [1,5 % apmērā no IKP]

                        ( EUR)

                        Ierosinātā atbalsta kopsumma

                        (EUR)

                        2,5 % no kopējiem tiešajiem zaudējumiem

                        Avansi

                        (EUR)

                        GRIEĶIJA

                        plūdi Centrālajā Grieķijā

                        Reģionāla

                        (2. panta 3. punkts)

                        132 004 000

                        128 286 000

                        3 300 100

                        330 010

                        GRIEĶIJA

                        ciklons Ianos

                        Reģionāla

                        (2. panta 3. punkts)

                        863 540 756

                        116 933 271
                           6

                        21 588 519

                        2 158 852

                        GRIEĶIJA

                        zemestrīce

                        Reģionāla

                        (2. panta 3. punkts)

                        101 252 020

                        38 239 500

                        2 531 301

                        253 131

                        FRANCIJA

                        vētra Aleksa

                        Reģionāla

                        (2. panta 3. punkts)

                        2 373 000 000

                        2 372 040 600

                        59 325 000

                        5 932 500

                        KOPĀ

                        86 744 920

                        8 674 493

               Liela mēroga sabiedrības veselības ārkārtas situāciju gadījumā Komisija, nosakot atbalsta summu, izmanto līdzīgu metodi kā dabas katastrofu gadījumā. Proti, valsts saņem 2,5 % no attiecināmo publisko izdevumu kopsummas līdz konkrētai valstij noteiktajai robežvērtībai attiecībā uz liela mēroga sabiedrības veselības ārkārtas situāciju, plus 6 % no publisko izdevumu daļas, kas pārsniedz šo robežvērtību. Tas tika darīts zināms arī Komisijas tīmekļa vietnē
                  7
               . Tā kā šā aprēķina rezultātā visām valstīm kopējā summa pārsniedz pieejamos budžeta resursus, summas katrai valstij tika proporcionāli samazinātas.

               Attiecībā uz ESSF pieteikumiem, ko iesniegusi Albānija, Austrija, Beļģija, Horvātija, Čehija, Igaunija, Francija, Vācija, Grieķija, Ungārija, Īrija, Itālija, Latvija, Lietuva, Luksemburga, Melnkalne, Portugāle, Rumānija, Serbija un Spānija saistībā ar liela mēroga sabiedrības veselības ārkārtas situāciju, ko izraisīja Covid-19 pandēmija, Komisijas dienesti šajā sakarā ierosina, ka budžeta lēmējinstitūcija piešķir šādas atbalsta summas.

                        Valsts

                        Kopējie pieprasītie publiskie izdevumi
                        (EUR)

                        EK apstiprinātie kopējie attiecināmie publiskie izdevumi (EUR)

                        Robežvērtība liela mēroga sabiedrības veselības ārkārtas situācijai

                        (miljonos EUR)

                        Iespējamā atbalsta summa

                        (EUR)

                        Proporcionāls atbalsts

                         summa

                        (EUR)

                        Izmaksātais avanss

                        Izmaksājamais atlikuma maksājums

                        (EUR)

                        1

                        Albānija

                        54 998 000

                        54 755 654

                        38,852

                        1 925 519

                        905 271

                        0

                        905 271

                        2

                        Austrija

                        2 111 595 244

                        1 798 883 065

                        1 153,959

                        67 544 419

                        31 755 580

                        0

                        31 755 580

                        3

                        Beļģija

                        2 192 550 000

                        2 132 102 000

                        1 388,322

                        79 334 850

                        37 298 777

                        0

                        37 298 777

                        4

                        Horvātija

                        658 771 839

                        358 524 373

                        151,638

                        16 204 132

                        7 618 270

                        8 462 280

                        0
                           8

                        5

                        Čehija

                        1 832 510 000

                        959 231 097

                        588,597

                        36 952 971

                        17 373 205

                        0

                        17 373 205

                        6

                        Igaunija

                        173 328 000

                        171 932 664

                        76,647

                        7 633 315

                        3 588 755

                        0

                        3 588 755

                        7

                        Francija

                        7 011 813 781

                        4 284 611 574

                        1 792,639

                        194 334 329

                        91 365 053

                        0

                        91 365 053

                        8

                        Vācija

                        2 079 000 000

                        2 079 000 000

                        1 792,639

                        61 997 635

                        29 147 795

                        15 499 409

                        13 648 386

                        9

                        Grieķija

                        623 925 000

                        623 925 000

                        551,220

                        18 142 800

                        8 529 722

                        4 535 700

                        3 994 022

                        10

                        Ungārija

                        1 997 208 000

                        1 632 956 193

                        385,263

                        84 493 167

                        39 723 926

                        26 587 069

                        13 136 857

                        11

                        Īrija

                        1 997 000 000

                        1 996 328 000

                        762,921

                        93 077 445

                        43 759 771

                        23 279 441

                        20 480 330

                        12

                        Itālija

                        3 755 558 000

                        3 749 558 000

                        1 792,639

                        162 231 115

                        76 271 930

                        0

                        76 271 930

                        13

                        Latvija

                        178 626 000

                        91 884 602

                        85,947

                        2 504 931

                        1 177 677

                        0

                        1 177 677

                        14

                        Lietuva

                        176 974 000

                        176 932 597

                        131,433

                        6 015 801

                        2 828 291

                        0

                        2 828 291

                        15

                        Luksemburga

                        168 230 000

                        168 230 000

                        114,768

                        6 076 920

                        2 857 025

                        0

                        2 857 025

                        16

                        Melnkalne

                        15 329 000

                        15 329 000

                        14,154

                        424 350

                        199 505

                        0

                        199 505

                        17

                        Portugāle

                        3 470 870 000

                        2 318 870 000

                        598,233

                        118 194 045

                        55 568 181

                        37 528 511

                        18 039 670

                        18

                        Rumānija

                        848 631 000

                        841 391 000

                        596 025

                        29 622 585

                        13 926 870

                        0

                        13 926 870

                        19

                        Serbija

                        495 400 765

                        495 400 765

                        121,926

                        25 456 636

                        11 968 276

                        0

                        11 968 276

                        20

                        Spānija

                        15 750 543 061

                        2 941 717 381

                        1 792,639

                        113 760 678

                        53 483 861

                        16 844 420

                        36 639 441

                        KOPĀ

                        1 125 927 643

                        529 347 741

                        132 736 830

                        397 454 921

               Saskaņā ar DFS regulas 9. panta 2. punktu  SEAR kopējais gada maksimālais apjoms ir 1 200 000 000 EUR 2018. gada cenās jeb 1 273 450 000 EUR faktiskajās cenās. DFS regulas 9. panta 4. punktā ir noteikts, ka 25 % no kopējā 2021. gada piešķīruma SEAR (318 362 500 EUR faktiskajās cenās) ir jāsaglabā līdz 2021. gada 1. oktobrim, bet no minētā datuma tie kļūst pieejami visiem SEAR komponentiem. Turklāt saskaņā ar DFS regulas 9. panta 4. punktu maksimālā summa, ko ESSF var izmantot līdz 1. septembrim, ir 50 % no kopējā piešķīruma SEAR, atskaitot iepriekš minētos 25 %. Tāpēc maksimālā summa, ko ESSF var izmantot no 2021. gada piešķīruma līdz 2021. gada 1. septembrim, ir 477 543 750 EUR. Saskaņā ar ESSF regulas 4.a panta 4. punktu summa 50 000 000 EUR apmērā jau ir iekļauta 2021. gada vispārējā budžetā (saistību un maksājumu apropriācijās) avansa maksājumiem. Šo summu izmantos avansa maksājumiem četru dabas katastrofu gadījumā, un atlikusī summa (t. i., 41 325 507 EUR ) būs pieejama turpmākām avansa maksājumu vajadzībām vēlāk šā gada laikā.

               Turklāt summa 47 981 598 EUR apmērā no 2020. gada piešķīruma līdz šā gada beigām netika izmantota un tika pārnesta uz 2021. gadu.

               Tāpēc maksimālā ESSF ietvaros pieejamā summa pašreizējā brīdī 2021. gadā ir 525 525 348 EUR, kas ir pietiekami, lai segtu iepriekš minētās vajadzības saskaņā ar šo lēmumu par izmantošanu (484 199 841 EUR, no kuriem 86 744 920 EUR saistībā ar dabas katastrofām Grieķijā un Francijā un 397 454 921 EUR saistībā ar Covid-19 pieteikumiem).

                        Summa, kas pašlaik pieejama ESSF ietvaros:

                        2021. gada piešķīrums SEAR

                          1 273 450 000 EUR

                        Mīnus 25 % no 2021. gada piešķīruma SEAR, kas jāsaglabā līdz 2021. gada 1. oktobrim

                        -318 362 500 EUR

                        Kopējais piešķīrums SEAR, kas pieejams līdz 1. oktobrim

                        955 087 500 EUR

                        Summa, kas pieejama ESSF līdz 1. septembrim no 2021. gada piešķīruma SEAR (50 % no pieejamā 2021. gada piešķīruma SEAR)

                        477 543 750 EUR

                        No tās avansiem paredzētā summa

                        50 000 000 EUR

                        Plus neizlietotā 2020. gada piešķīruma summa, kas pārnesta uz 2021. gadu

                        47 981 598 EUR

                        Kopējā summa, kas pieejama ESSF līdz 2021. gada 1. septembrim

                        525 525 348 EUR

                        Kopējā summa, ko ierosināts izmantot pieteikumiem par dabas katastrofām Grieķijā un Francijā, kā arī par Covid-19

                        484 199 841 EUR

                        Atlikušie pieejamie līdzekļi līdz 1. septembrim

                        41 325 507 EUR

               2021/0077 (BUD)

               Priekšlikums

               EIROPAS PARLAMENTA UN PADOMES LĒMUMS

               par Eiropas Savienības Solidaritātes fonda izmantošanu, lai sniegtu palīdzību Grieķijai un Francijai saistībā ar dabas katastrofām un Albānijai, Austrijai, Beļģijai, Čehijai, Francijai, Grieķijai, Horvātijai, Igaunijai, Īrijai, Itālijai, Latvijai, Lietuvai, Luksemburgai, Melnkalnei, Portugālei, Rumānijai, Serbijai, Spānijai, Ungārijai un Vācijai, reaģējot uz sabiedrības veselības ārkārtas situāciju

               EIROPAS PARLAMENTS UN EIROPAS SAVIENĪBAS PADOME,

               ņemot vērā Līgumu par Eiropas Savienības darbību,

               ņemot vērā Padomes Regulu (EK) Nr. 2012/2002 (2002. gada 11. novembris), ar ko izveido Eiropas Savienības Solidaritātes fondu
                  9
               , un jo īpaši tās 4. panta 3. punktu,

               ņemot vērā Eiropas Parlamenta, Padomes un Komisijas Iestāžu nolīgumu (2020. gada 16. decembris) par budžeta disciplīnu, sadarbību budžeta jautājumos un pareizu finanšu pārvaldību, kā arī par jauniem pašu resursiem, tostarp par ceļvedi jaunu pašu resursu ieviešanai
                  10
               , un jo īpaši tā 10. punktu,

               ņemot vērā Eiropas Komisijas priekšlikumu,

               tā kā:

               (1)Eiropas Savienības Solidaritātes fonda (“Fonds”) mērķis ir ļaut Savienībai ātri, efektīvi un elastīgi reaģēt uz ārkārtas situācijām, lai demonstrētu solidaritāti ar to reģionu iedzīvotājiem, kurus ir piemeklējušas lielas vai reģionālas dabas katastrofas vai liela mēroga sabiedrības veselības ārkārtas situācija.

               (2)Fonds nedrīkst pārsniegt Padomes Regulas (ES, Euratom) Nr. 2020/2093
                  11
                9. pantā noteiktos maksimālos apjomus. Saskaņā ar DFS regulas 9. panta 2. punktu un 9. panta 4. punktu maksimālā summa, ko ESSF var izmantot no 2021. gada piešķīruma līdz 2021. gada 1. septembrim, ir 477 543 750 EUR. Saskaņā ar ESSF regulas 4.a panta 4. punktu summa 50 000 000 EUR apmērā jau ir iekļauta 2021. gada vispārējā budžetā (saistībās un maksājumos) avansa maksājumiem. Turklāt summa 47 981 598 EUR apmērā no 2020. gada piešķīruma līdz šā gada beigām netika izmantota un tika pārnesta uz 2021. gadu. Tāpēc maksimālā summa, kas pieejama no ESSF 2021. gadā, šobrīd ir 525 525 348 EUR, ar ko pietiek, lai segtu vajadzības saskaņā ar šo lēmumu par izmantošanu.

               (3)Grieķija 2020. gada 29. oktobrī iesniedza pieteikumu Fonda izmantošanai pēc plūdiem Centrālajā Grieķijā 2020. gada augustā.

               (4)Pēc ciklona Ianos nodarītā postījuma 2020. gada septembrī, kurš skāra Jonijas salas, Centrālās Grieķijas, Rietumgrieķijas, Tesālijas un Peloponēsas reģionus, Grieķija 2020. gada 9. decembrī iesniedza pieteikumu Fonda izmantošanai.

               (5)Grieķija 2021. gada 22. janvārī iesniedza pieteikumu Fonda izmantošanai pēc 2020. gada oktobra zemestrīces, kas skāra Samas, Ikarijas un Hijas salas.

               (6)Francija 2020. gada 21. decembrī iesniedza pieteikumu Fonda izmantošanai pēc postījumiem, ko 2020. gada oktobrī nodarīja vētra Aleksa Provansas-Alpu-Azūra krasta reģionā.

               (5)Līdz 2020. gada 24. jūnijam Albānija, Austrija, Beļģija, Čehija, Francija, Grieķija, Horvātija, Igaunija, Īrija, Itālija, Latvija, Lietuva, Luksemburga, Melnkalne, Portugāle, Rumānija, Serbija, Spānija, Ungārija un Vācija iesniedza pieteikumus Fonda izmantošanai saistībā ar liela mēroga sabiedrības veselības ārkārtas situāciju, ko 2020. gada sākumā izraisīja Covid-19 pandēmija.

               (6)Šo dalībvalstu pieteikumi atbilst Regulas (EK) Nr. 2012/2002 4. pantā izklāstītajiem nosacījumiem finansiālā ieguldījuma sniegšanai no Fonda.

               (7)Tāpēc Fonds būtu jāizmanto, lai sniegtu finansiālu ieguldījumu Grieķijai un Francijai saistībā ar dabas katastrofām un Albānijai, Austrijai, Beļģijai, Čehijai, Francijai, Grieķijai, Horvātijai, Igaunijai, Īrijai, Itālijai, Latvijai, Lietuvai, Luksemburgai, Melnkalnei, Portugālei, Rumānijai, Serbijai, Spānijai, Ungārijai un Vācijai saistībā ar liela mēroga sabiedrības veselības ārkārtas situāciju.

               (8) Horvātijas gadījumā, tā kā galīgā atbalsta summa pārsniedz jau izmaksāto avansu, papildu summa nav jāizmanto, un nepamatoti izmaksātais avanss tiks atgūts saskaņā ar Regulas (EK) Nr. 2012/2002 4.a pantu.

               (9)Lai pēc iespējas saīsinātu laiku, kas vajadzīgs Fonda izmantošanai, šis lēmums būtu jāpiemēro no tā pieņemšanas dienas,

               IR PIEŅĒMUŠI ŠO LĒMUMU.

               1. pants

               Savienības 2021. finanšu gada vispārējā budžeta ietvaros Eiropas Savienības Solidaritātes fondu saistībā ar dabas katastrofām saistību un maksājumu apropriācijās izmanto šādi:

               (a)summu 3 300 100 EUR apmērā piešķir Grieķijai saistībā ar plūdiem Centrālajā Grieķijā, tostarp 330 010 EUR kā avansa maksājumu;

               (b)summu 21 588 519 EUR apmērā piešķir Grieķijai saistībā ar ciklonu Ianos, tostarp summu 2 158 852 EUR apmērā kā avansa maksājumu;

               (c)summu 2 531 301 EUR apmērā piešķir Grieķijai saistībā ar zemestrīci Samas, Hijas un Ikarijas salās, tostarp summu 253 131 EUR apmērā kā avansa maksājumu;

               (d)summu 59 325 000 EUR apmērā piešķir Francijai saistībā ar vētru Aleksa, tostarp summu 5 932 500 EUR apmērā kā avansa maksājumu.

               2. pants

               Savienības 2021. finanšu gada vispārējā budžeta ietvaros Eiropas Savienības Solidaritātes fondu saistībā ar liela mēroga sabiedrības veselības ārkārtas situāciju, saistību un maksājumu apropriācijās izmanto šādi:

               a) summu 905 271 EUR apmērā piešķir Albānijai;

               b) summu 31 755 580 EUR apmērā piešķir Austrijai;

               c) summu 37 298 777 EUR apmērā piešķir Beļģijai;

               d) summu 17 373 205 EUR apmērā piešķir Čehijai;

               e) summu 3 588 755 EUR apmērā piešķir Igaunijai;

               f) summu 91 365 053 EUR apmērā piešķir Francijai;

               g)          summu 13 648 386 EUR apmērā piešķir Vācijai;

               h)  summu 3 994 022 EUR apmērā piešķir Grieķijai;

               i) summu 13 136 857 EUR apmērā piešķir Ungārijai;

               j) summu 20 480 330 EUR apmērā piešķir Īrijai;

               k)  summu 76 271 930 EUR apmērā piešķir Itālijai;

               l)  summu 1 177 677 EUR apmērā piešķir Latvijai;

               m)  summu 2 828 291 EUR apmērā piešķir Lietuvai;

               n) summu 2 857 025 EUR apmērā piešķir Luksemburgai;

               o)  summu 199 505 EUR apmērā piešķir Melnkalnei;

               p) summu 18 039 670 EUR apmērā piešķir Portugālei;

               r) summu 13 926 870 EUR apmērā piešķir Rumānijai;

               s)          summu 11 968 276 EUR apmērā piešķir Serbijai un

               t)          summu 36 639 441 EUR apmērā piešķir Spānijai.

               3. pants

               Šis lēmums stājas spēkā dienā, kad to publicē Eiropas Savienības Oficiālajā Vēstnesī.

               To piemēro no ... [lēmuma pieņemšanas datums]
                  12***.

               Briselē,

                  Eiropas Parlamenta vārdā –
                        Padomes vārdā –

                     (1)

                        Padomes Regula (EK) Nr. 2012/2002 (2002. gada 11. novembris), ar ko izveido Eiropas Savienības Solidaritātes fondu (OV L 311, 14.11.2002., 3. lpp.), kurā grozījumi izdarīti ar Eiropas Parlamenta un Padomes Regulu (ES) Nr. 661/2014 (2014. gada 15. maijs) (OV L 189, 27.6.2014., 143. lpp.) un ar Eiropas Parlamenta un Padomes Regulu (ES) Nr. 461/2020 (2020. gada 30. marts) (OV L 99, 31.3.2020., 9. lpp.).

                     (2)

                        COM(2021) 200 final.

                     (3)

                        Eiropas Parlamenta un Padomes Regula (ES) 2020/461 (2020. gada 30. marts).

                     (4)

                        OV L 433I, 22.12.2020., 11. lpp.

                     (5)

                        OV C 433I, 22.12.2020., 28. lpp.

                     (6)

                        Ciklona Ianos gadījumā, kas nodarīja postījumus vairākos reģionos, robežvērtības aprēķina pamatā ir vidējais IKP attiecībā pret katra reģiona kopējo zaudējumu daļu, kā tas noteikts ESSF regulas 2. panta 3. punktā.

                     (7)

                        https://ec.europa.eu/regional_policy/en/funding/solidarity-fund/covid-19

                     (8)

                        Summa 844 010 EUR apmērā tiks atgūta no Horvātijas.

                     (9)

                        OV L 311, 14.11.2002., 3. lpp.

                     (10)

                        OV L 433I, 22.12.2020., 28. lpp.

                     (11)

                        Padomes Regula (ES, Euratom) 2020/2093 (2020. gada 17. decembris), ar ko nosaka daudzgadu finanšu shēmu 2021.–2027. gadam (OV L 433I, 22.12.2020., 11. lpp.).

                     (12)
                  ** Datumu ieraksta Parlaments pirms publicēšanas OV.


               EIROPAS KOMISIJA
            Briselē, 26.3.2021
            COM(2021) 145 final
            2021/0072(NLE)
            Priekšlikums
            PADOMES LĒMUMS
            par nostāju, kas Eiropas Savienības vārdā jāieņem Apvienotajā bioloģisko produktu komitejā, kura izveidota ar Nolīgumu starp Eiropas Savienību un Čīles Republiku par bioloģisko produktu tirdzniecību, attiecībā uz tās reglamenta pieņemšanu

               PASKAIDROJUMA RAKSTS

               1.PRIEKŠLIKUMA PRIEKŠMETS

               Šis ir priekšlikums lēmumam, ar kuru nosaka nostāju, kas Apvienotajā bioloģisko produktu komitejā (turpmāk “Apvienotā komiteja”), kura izveidota ar Nolīgumu starp Eiropas Savienību, no vienas puses, un Čīles Republiku, no otras puses, Savienības vārdā jāieņem attiecībā uz plānoto minētās komitejas reglamenta (turpmāk “reglaments”) pieņemšanu.

               2.PRIEKŠLIKUMA KONTEKSTS

               2.1. ES un Čīles Republikas Nolīgums par bioloģisko produktu tirdzniecību

                  Ar Nolīgumu starp Eiropas Savienību un Čīles Republiku par bioloģisko produktu tirdzniecību ir izveidota Apvienotā komiteja.

                  Šis akts nosaka minētās komitejas reglamentu. Auglīgu diskusiju norisi ES un Čīles Apvienotajā bioloģisko produktu komitejā veicinās taisnīgu un skaidru noteikumu pieņemšana.

               •Saskanība ar pašreizējiem noteikumiem konkrētajā politikas jomā

                  Šī ir pirmā reize, kad starp bioloģisko produktu tirdzniecības partneriem tiek izveidota Apvienotā komiteja; taču citos starptautiskos tirdzniecības nolīgumos šī ir ierasta prakse. ES un Čīles nolīgums ir pirmais parakstītais starptautiskais nolīgums par bioloģisko produktu tirdzniecību.

               •Saskanība ar citām Savienības politikas jomām

               3.JURIDISKAIS PAMATS, SUBSIDIARITĀTE UN PROPORCIONALITĀTE

               4.•Juridiskais pamats

               Nolīgums tika parakstīts 2017. gada 27. aprīlī saskaņā ar Padomes Lēmumu (ES) 2017/436
                  1
                un tika apstiprināts un ir spēkā kopš 2018. gada 1. janvāra
                  2
                saskaņā ar Padomes Lēmumu (ES) 2017/2307
                  3
                par nolīguma noslēgšanu.

               4.1.Procesuālais juridiskais pamats

               4.1.1.Principi

               Līguma par Eiropas Savienības darbību (LESD) 218. panta 9. punktā paredzēti lēmumi, ar kuriem nosaka “nostāju, kas Savienības vārdā jāapstiprina kādā ar nolīgumu izveidotā struktūrā, ja šāda struktūra ir tiesīga pieņemt lēmumus ar juridiskām sekām, izņemot lēmumus, kas papildina vai groza attiecīgajā nolīgumā noteikto iestāžu sistēmu”.

               Jēdziens “lēmumi ar juridiskām sekām” ietver aktus, kam ir juridiskas sekas saskaņā ar starptautisko tiesību normām, kuras reglamentē attiecīgo struktūru. Tas ietver arī instrumentus, kam nav saistoša spēka saskaņā ar starptautiskajām tiesībām, bet kas “var būtiski ietekmēt Savienības likumdevēja pieņemtā tiesiskā regulējuma saturu”
                  4
               .

               4.1.2.Piemērošana konkrētajā gadījumā

               Apvienotā komiteja ir struktūra, kas izveidota ar nolīgumu, proti, Nolīgumu starp Eiropas Savienību un Čīles Republiku par bioloģisko produktu tirdzniecību.

               Akts, kuru Apvienotā komiteja ir aicināta pieņemt, ir lēmums, kuram ir juridiskas sekas. Paredzētais akts būs saistošs saskaņā ar starptautiskajām tiesībām atbilstīgi 8. pantam Nolīgumā starp Eiropas Savienību un Čīles Republiku par bioloģisko produktu tirdzniecību.

               Paredzētais akts nepapildina un negroza nolīgumā noteikto iestāžu sistēmu.

               Tāpēc ierosinātā lēmuma procesuālais juridiskais pamats ir LESD 218. panta 9. punkts.

               4.2.Materiālais juridiskais pamats

               4.2.1.Principi

               Lēmumam, ko pieņem saskaņā ar LESD 218. panta 9. punktu, materiālais juridiskais pamats galvenokārt ir atkarīgs no tā, kāds mērķis un saturs ir paredzētajam aktam, attiecībā uz kuru Savienības vārdā tiek ieņemta nostāja. Ja paredzētajam aktam ir divi mērķi vai divi komponenti un viens no tiem ir atzīstams par galveno, bet otram ir pakārtota nozīme, tad lēmums, ko pieņem saskaņā ar LESD 218. panta 9. punktu, jābalsta uz viena materiālā juridiskā pamata, proti, tā, ko prasa galvenais jeb dominējošais mērķis vai komponents.

               4.2.2.Piemērošana konkrētajā gadījumā

               Paredzētais akts īsteno mērķus kopējās tirdzniecības politikas jomā, kā arī tam ir šīs jomas komponenti. Šie paredzētā akta aspekti ir nesaraujami saistīti, un neviens nav pakārtots otram.

               Tādēļ ierosinātā lēmuma materiālajā juridiskajā pamatā ir šādi noteikumi: LESD 207. pants.

               4.3.Secinājumi

               Ierosinātā lēmuma juridiskajam pamatam vajadzētu būt LESD 207. pantam saistībā ar LESD 218. panta 9. punktu.

               5.PAREDZĒTĀ AKTA PUBLICĒŠANA

               Neattiecas.

               2021/0072 (NLE)

               Priekšlikums

               PADOMES LĒMUMS

               par nostāju, kas Eiropas Savienības vārdā jāieņem Apvienotajā bioloģisko produktu komitejā, kura izveidota ar Nolīgumu starp Eiropas Savienību un Čīles Republiku par bioloģisko produktu tirdzniecību, attiecībā uz tās reglamenta pieņemšanu

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 9. punktu,

               ņemot vērā Eiropas Komisijas priekšlikumu,

               tā kā:

               (1)Ar Padomes Lēmumu (ES) 2017/2307
                  5
                Savienība noslēdza Nolīgumu starp Eiropas Savienību un Čīles Republiku par bioloģisko produktu tirdzniecību (“nolīgums”), kas stājās spēkā 2018. gada 1. janvārī.

               (2)Lai pārvaldītu nolīgumu un pieņemtu lēmumus, kas vajadzīgi tā īstenošanai un pareizai darbībai, ar nolīguma 8. pantu tika izveidota Apvienotā bioloģisko produktu komiteja (“Apvienotā komiteja”).

               (3)Saskaņā ar nolīguma 8. panta 5. punktu Apvienotajai komitejai ir jāpieņem savs reglaments.

               (4)Apvienotās komitejas reglaments būtu jāpieņem, lai nodrošinātu nolīguma pareizu īstenošanu.

               (5)Ir lietderīgi noteikt nostāju, kas Savienības vārdā ir jāieņem Apvienotajā komitejā attiecībā uz tās reglamentu, jo šis reglaments Savienībai būs saistošs,

               IR PIEŅĒMUSI ŠO LĒMUMU.

               1. pants

               Nostāja, kas Savienības vārdā jāieņem Apvienotajā bioloģisko produktu komitejā, kura izveidota ar Nolīgumu starp Eiropas Savienību un Čīles Republiku par bioloģisko produktu tirdzniecību, attiecībā uz komitejas reglamenta pieņemšanu, pamatojas uz minētās Apvienotās komitejas lēmuma projektu saskaņā ar šā lēmuma pielikumu.

               2. pants

               Šis lēmums ir adresēts Komisijai.

               Briselē,

                     Padomes vārdā –

                     priekšsēdētājs

                     (1)

                        OV L 67, 14.3.2017., 33. lpp.

                     (2)

                        OV L 331, 14.12.2017., 4. lpp.

                     (3)

                        OV L 331, 14.12.2017., 1. lpp.

                     (4)

                        Tiesas spriedums, 2014. gada 7. oktobris, Vācija/Padome, C-399/12, EU:C:2014:2258, 61.–64. punkts.

                     (5)

                        Padomes Lēmums (ES) 2017/2307 (2017. gada 9. oktobris) par to, lai noslēgtu Nolīgumu starp Eiropas Savienību un Čīles Republiku par bioloģisko produktu tirdzniecību (OV L 331,                14.12.2017., 1. lpp.).

    ---documentbreak---

               EIROPAS KOMISIJA
            Briselē, 26.3.2021
            COM(2021) 145 final
            PIELIKUMS
            dokumentam
            Priekšlikums Padomes Lēmumam
            par nostāju, kas Eiropas Savienības vārdā jāieņem Apvienotajā bioloģisko produktu komitejā, kura izveidota ar Nolīgumu starp Eiropas Savienību un Čīles Republiku par bioloģisko produktu tirdzniecību, attiecībā uz tās reglamenta pieņemšanu

               Pielikums

               Apvienotās bioloģisko produktu komitejas LĒMUMS Nr. 1

               (2021. gada ...),

               ar ko pieņem tās reglamentu

               APVIENOTĀ BIOLOĢISKO PRODUKTU KOMITEJA,

               ņemot vērā Nolīgumu starp Eiropas Savienību un Čīles Republiku par bioloģisko produktu tirdzniecību
                  1
                (turpmāk “nolīgums”) un jo īpaši tā 8. pantu,

               tā kā:

               (1)Saskaņā ar nolīguma 8. panta 5. punktu Apvienotajai bioloģisko produktu komitejai ir jāpieņem savs reglaments.

               (2)Tādēļ reglaments būtu jāpieņem,

               IR PIEŅĒMUSI ŠO LĒMUMU.

               APVIENOTĀS BIOLOĢISKO PRODUKTU KOMITEJAS REGLAMENTS

               1. pants

               Sastāvs un priekšsēdētāji

               1.Apvienotā bioloģisko produktu komiteja (turpmāk “Apvienotā komiteja”), kas izveidota saskaņā ar Nolīguma starp Eiropas Savienību (turpmāk “ES”) un Čīles Republiku (turpmāk “Čīle”) 8. pantu, pilda savus pienākumus, kā paredzēts nolīguma 8. panta 3. punktā.

               2.Apvienoto komiteju vada ES un Čīles līdzpriekšsēdētāji.

               3.Katrs līdzpriekšsēdētājs visas vai atsevišķas līdzpriekšsēdētāja funkcijas var deleģēt ieceltam vietniekam; šādā gadījumā turpmāk tekstā ikviena atsauce uz līdzpriekšsēdētāju attiecas arī uz iecelto vietnieku.

               4.Katrs līdzpriekšsēdētājs norīko personu, kas ir kontaktpersona visos ar Apvienoto komiteju saistītos jautājumos. Līdzpriekšsēdētāju norīkotās kontaktpersonas kopā atbild par Apvienotās komitejas sekretariāta pienākumu izpildi.

               2. pants

               Sanāksmes

               Apvienotā komiteja sanāk reizi gadā vai nu klātienē, pārmaiņus Eiropas Savienībā un Čīlē, vai tiešsaistē, rīkojot videokonferenci vai telefonkonferenci. Par sanāksmes vietu un veidu Puses vienojas savstarpēji, bet ne vēlāk kā 90 dienas pēc tam, kad viena no Pusēm ir iesniegusi attiecīgu pieprasījumu.

               3. pants

               Sekretariāts

               Apvienotās komitejas sekretariātu pienākumu izpildi kopā nodrošina Eiropas Komisijas amatpersona un Čīles Starptautisko ekonomisko attiecību sekretariāta amatpersona.

               4. pants

               Sarakste

               1.Visas ar Apvienoto komiteju saistītās sarakstes kopiju nosūta abiem sekretariātiem.

               2.Sarakste var notikt jebkādā rakstiskā veidā, arī pa e-pastu.

               5. pants

               Sanāksmju darba kārtība

               1.Sekretariāti pirms katras sanāksmes sagatavo darba kārtības projektu. Darba kārtības projektā iekļauj jebkuru jautājumu, uz ko attiecas nolīguma 8. panta 3. punkts. Līdzpriekšsēdētājiem darba kārtības projektu nosūta ne vēlāk kā 20 darbdienas pirms sanāksmes sākuma.

               2.Galīgo darba kārtību līdzpriekšsēdētājiem nosūta vismaz piecas darbdienas pirms sanāksmes sākuma.

               3.Līdzpriekšsēdētāji darba kārtību kopīgi pieņem katras sanāksmes sākumā. Ja līdzpriekšsēdētāji par to vienojas, darba kārtībā var iekļaut arī jebkādu darba kārtībā neiekļautu jautājumu.

               6. pants

               Nolīguma I vai II pielikuma grozīšana

               1.Katra Puse var iesniegt pieprasījumu par produktu iekļaušanu, svītrošanu vai atjaunināšanu nolīguma I vai II pielikumā uzskaitīto produktu sarakstā.

               2.Līdzpriekšsēdētājiem attiecīgu pieprasījumu nosūta vismaz 10 darbdienas pirms sanāksmes sākuma.

               3.Pieprasījumā iekļauj pilnīgu dokumentāciju, kurā ietverti galvenie argumenti, kas pamato produktu iekļaušanu, svītrošanu vai atjaunināšanu sarakstā.

               4.Katra Puse izskata otras Puses pieprasījumu, ievērojot to attiecīgās piemērojamās juridiskās prasības un procedūras.

               7. pants

               Lēmumi un ieteikumi

               1.Apvienotā komiteja var sniegt ieteikumus un vienprātīgi pieņemt lēmumus, kā noteikts nolīguma 8. panta 5. punktā.

               2.Lēmumu par nolīguma I vai II pielikuma grozīšanu saskaņā ar nolīguma 8. panta 3. punkta b) apakšpunktu Apvienotā komiteja pieņem, ja līdzvērtību ir atzinusi otra Puse.

               3.Apvienotās komitejas ieteikumus par nolīguma pārskatīšanu saskaņā ar tā 11. panta 2. punktu adresē Pusēm; šos ieteikumus paraksta līdzpriekšsēdētāji.

               8. pants

               Sanāksmes protokols

               1.Katras sanāksmes protokola projektu sekretariāti sagatavo 30 dienu laikā pēc sanāksmes beigām. Protokola projektā norāda pieņemtos ieteikumus un/vai lēmumus un iekļauj visus citus izdarītos secinājumus.

               2.Abas puses rakstiski apstiprina protokolu 60 dienu laikā no sanāksmes dienas vai līdz jebkurai citai dienai, par ko Puses ir vienojušās. Pēc apstiprināšanas līdzpriekšsēdētāji paraksta divus protokola oriģināleksemplārus. Katrs līdzpriekšsēdētājs glabā vienu protokola oriģināleksemplāru.

               9. pants

               Izdevumi

               1.Katra līgumslēdzēja puse sedz izdevumus, kas tai rodas, piedaloties Apvienotās komitejas sanāksmēs.

               2.Izdevumus saistībā ar sanāksmju organizēšanu un dokumentu pavairošanu sedz Puse, kas rīko sanāksmi.

               10. pants

               Atklātums un konfidencialitāte

               1.Apvienotās komitejas apspriedes ir konfidenciālas.

               2.Ja vien līdzpriekšsēdētāji nenolemj citādi, Apvienotās komitejas sanāksmes nav atklātas.

               3.Ja Puse iesniedz informāciju, kas saskaņā ar tās normatīvajiem aktiem ir konfidenciāla, otra Puse šādu informāciju uzskata par konfidenciālu, kā paredzēts nolīguma 10. pantā.

               4.Katra Puse var lemt par Apvienotās komitejas lēmumu un ieteikumu publicēšanu savā attiecīgajā oficiālajā izdevumā.

                     (1)

                        OV L 331, 14.12.2017., 4. lpp.